Livello do mâ

In geografia, o livello do mâ o l'indica l'ertixe do livello zero, ch'a vëgne fæta pe corresponde a-o livello medio do mâ, da-o quæ se mesua l'ertessa de localitæ in sciâ superfiçie da Tæra.

 Descriçion 
miniatura|Targa ch'a l'indica l'ertixe in sciô livello do mâ (staçion de Alicante, Spagna)
O livello do mâ o peu ëse deuviou ascì comme ponto zero pe determinâ e quote. Pe convençion, l'ertixe in çimma do livello do mâ d'unna muniçipalitæ a ven mesuâ da-o cortî da gexa ciù erta ò da-a ciassa prinçipâ do pòsto ò da-a sede de l'edifiçio muniçipâ. De træ poscibilitæ stæte mensunæ, a ciù «segua» a pâ ëse a poxiçion da ciassa.

 Clascificaçion 
Pe primma cösa, l'é neçessäio distingue tra un livello medio globâ do mâ, ottegnuo pe mezo de unna media de mesue piggiæ inte unn'aria ben ben grande (p.e. l'Oçeano Atlantico, o Mâ Mediterraneo) ò fiña traverso l'intrega superfiçie de l'oçeano da Tæra, e un livello do mâ locale limitâ a unn-a aria circoscrîta (p.e. o Gorfo de Napoli).

Pe de ciù, o ponto de referensa de mesue o peu ascì variâ e donca l'é neçessäio definî a differensa tra o livello relativo do mâ e o livello assoluo do mâ:

 O livello relativo do mâ (relative sea level, RSL) a l'é unna mesuaçion do livello do mâ respetto a-o fondo de l'oçeano ò, pe-e mesue locale, respetto à un ponto de referensa in sciâ tæra.
 O livello assoluo do mâ (ò ertixe da superfiçie do mâ, sea surface height, SSH) o s'ottëgne, incangio, pe mezo de unna mesuaçion fæta respetto a-o çentro de massa da Tæra.

Che segge relativo ò assoluo, o livello do mâ o patisce de variaçioin, segge into periodo curto che into longo, che peuan ëse dovue à unna grande varietæ de proçesci.

 Mesuaçion 
L'unico metodo pe ottegnî unna mesua assolua do livello do mâ a l'é l'altimetria pe satellite. Into scistema internaçionâ, l'ertixe a ven mesuâ inte di metri in çimma do livello do mâ (m s.l.m.; ascì m s.l.m.m da «sul livello marino medio», òscia «in çimma do livello medio do mâ» ò m s.m. da «sul mare», òscia da «in çimma do mâ»).

 Montâ do livello 
miniatura|Fonte:
miniatura|Perdia de tæra in sciâ còsta tra o 1932 e o 2011 into delta do Missiscippi
I prinçipæ fattoî che peuan provocâ un montâ medio do livello do mâ son l'espanscion termica di oçeani, a fuxón de calòtta de giassa e a variaçion da salinitæ apreuvo a-o scangio de masse d'ægua tra i oçeani e e reserve d'ægua doçe do territöio. Sti contributi chì son pe commun attribuii a-o cangiamento globale do climma provocou pe-a ciù parte da-e emiscioin antropogeniche de gas særa (rescädamento globale).

Pe de ciù, o livello assoluo do mâ o depende ascì indirettamente da-a deformaçion da tæra sòlida provocâ da-e variaçioin into campo gravitaçionâ e o volumme do baçî globale de l'oçeano.

 Espanscion termica 
I dæti de tempiatua media de l'oçeano arrecuggeiti inti urtimi 50 anni indican che o contegnuo de cado e a conseguente espanscion termica di oçeani son cresciui scignificativamente da-o 1950. Graçie à l'arrivo de l'altimetria radar satellite l'é stæto poscibile quantificâ o contributo do rescädamento de l'oçeano à l'aumento di livelli do mâ globali: into periodo tra o 1993 e o 2010 sto contributo o l'é stæto stimou à l'ordine do 30%.

 Fuxón da giassa 
Un contributo importante a-a variaçion globale do livello do mâ o l'é dæto ascì da-a deslenguâ progresciva di giassæ de montagna e de picciñe ciappe de giassa, che son particolarmente senscibile a-o rescädamento globale ch'o l'à toccou o nòstro pianeta inte urtime dëxeñe d'anni. Pe-o periodo 1993-2010, o contributo di giassæ e de calòtte de giassa à l'asceisa do livello do mâ o l'é stæto stimou à l'ordine do 30%.

 Contribuçion antropogenica 
L'acceleraçion de l'espanscion termica di oçeani e a deslenguâ di giassæ e de calòtte de giassa inte urtime dëxeñe d'anni a l'é ligâ a-o massiscio relascio uman de gas særa inte l'atmosfera, ch'o pròvoca o rescädamento. A communitæ scientifica oua a l'é d'accòrdio pe attribuî a caxon do rescädamento globale e donca ascì de l'aumento de no guæi di livelli do mâ a-e attivitæ umañe.

 Neuve ipòtexi 
Unna neuva ipòtexi in sce'nna poscibile relaçion tra e variaçioin secolare do campo magnetico da Tæra e quelle do livello globale do mâ a l'é stæta propòsta da-o gruppo de reçerca de l'Instituto Naçionâ de Geofixica e Volcanologia (INGV) à Romma. St'ipòtexi chì a se basa in sciâ presensa d'unna correlaçion scignificativa tra e tendense globale do livello de l'oçeano e l'aria totale coverta da unn'anomalia into campo magnetico da Tæra osservâ inte l'Atlantico Sud (l'Anomalia de l'Atlantico Sud, ò SAA) inti 3 secoli passæ. A presensa de sta correlaçion a suggerisce l'existensa de unna poscibile relaçion de caxon tra-e doe quantitæ e, se questo o vegnisse confermou, tutte doe e variaçioin porrieivan avei unn'origine commun inta dinamica do nucleo esterno do fluido da Tæra.

 Nòtte 

 Veddi ascì 
 Altitudine
 Coordinæ geografiche
 Oçeani

 Atri progetti 

Categorîa:Topografia
Categorîa:Cartografîa